TEOFIL LIANU 


Dragoș Băncescu, 2017 
Poate că aş fi trecut cu vederea această imagine, descoperită prin arhivele ce mi-au căzut la 
îndemână, dacă n-aş fi zărit vechile lanţuri ce mărgineau parcul, acum topite în necunoscut, 
dacă n-aş fi remarcat sania trasă de o umbră de cal, cu spinarea conturată perfect de o ramură 
pudrată de promoroacă, dacă n-aş fi observat căsuţa "barieristului"şi dacă n-aş fi văzut silueta 
vechiului muzeu, contopită parcă cu bătrâna clopotniţă. 


Gerul pişca straşnic, precum în toate iernile de demult. Clădirea muzeului strecurată prin istorie, 
cruțată de "canoanele" războaielor, şi-a dat duhul răpusă de buldozer. Era o construcţie 
pitorească, dar ciudată, cu camerele dispuse într-un fel de anfiladă, iar în partea dinspre calea 
ferată era un gang parcă mai lung decât clădirea. 


Într-o după amiază tot de iarnă, când întunericul vine degrabă, am intrat abstrus, căutând pe 
cineva calificat să mă lămurească într-o dilemă. 

Muzeul era pustiu. 

Am apucat-o prin interminabilul gang, unde ochii se pierdeau în întunecime. Am strigat : 

- Aici nu e nimeni ? 

Dintr-o odaie din stânga am primit un răspuns "a la Costache Giurgiuveanu", personajul din 
"Enigma Otiliei”: 

- Aici nu mai este nimeni. 


De câte ori trec pe lângă "nimicul" moştenit azi, îmi mai răsună în memorie acel glas baritonal, 
vocea muzeografului Teofil Coştiug, cunoscut în literatură sub pseudonimul de Teofil Lianu şi 
apoi Teofil Dumbrăveanu. Era un bărbat înalt, frumos, o statuie impunătoare, care atunci când 
scotea o vorbă o ţinea mult pe cântar. M-a lămurit fără zăbavă. Poseda harul limpezirii 
puhoaielor de întrebări, dar și pe acel al însămânțţării ideilor şi doar cu câteva vorbe împrăștia 
ceața confuziei. 

Suferise politic în anii 50, dar şi în 70. 


Avea doi băieţi, muzicieni valoroşi, Sabin violoncelist la Filarmonica din Amsterdam şi Corneliu, 
dirijor al Filarmonicii din Utrecht. 

Teofil Lianu era un poet cunoscut de generaţia mea mai mult datorită literaturii dedicată copiilor, 
în realitate el fiind un scriitor consacrat pe care regimul îl ţinea în penumbră, iar opera sa 
interbelică ne era total inaccesibilă. George Călinescu îl aşează între iconarii suprarealişti 
bucovineni. Abia târziu am citit puţin din lirica sa sensibilă, precumpănitor descriptivă, conectată 
la izvorul folclorului autentic. 


Teofil Lianu, stând "cu luna în exil, printre ulmi, printre mesteceni", a trăit toată viaţa cu speranţa 
topirii gheţurilor năvălite din răsărit, iar după "decembriadă" a făcut pasul către viața monahală. 
A trecut la cele veşnice în 1997, la 89 de ani. 


Mă încumet să mai arunc o privire către fotografie. 

În afara clopotniţei totul a dispărut. Nu mai sunt nici stâlpii, nici lanţurile, nici sania cu umbra 
căluţului, nici ramura pudrată cu promoroacă, nici neaua cea albă, nici ghereta "cheferistului”, 
cel care inventaria cheflii ce traversau noaptea strichul, nici bariera, nici clădirea fostului muzeu 
și nici Teofil Lianu. 


"Aici nu mai este nimeni" 


Poate doar neuitarea "scrijelită" în granitul amintirilor, va dăinui... 


